|  |
| --- |
| ***Директни плащания*** |

**1. До 16 май 2022 г. включително земеделските стопани подават заявления за подпомагане без санкции за закъсняло подаване за кампания 2022**. През тази година 15 май е неработен ден (неделя). До края на деня на 16 май 2022 г. са подадени 94 798 заявления за подпомагане по схеми и мерки за директни плащания, което е с 1 680 заявления повече от подадените през същия период на миналата година. В 53 379 заявления е маркирана схемата за единно плащане на площ (СЕПП). Общата заявена площ е 3 792 938 ха, което е с 68 598 ха повече от заявената за подпомагане площ за същия период на миналата кампания. До 10 юни 2022 г. земеделските стопани могат да правят редакции на вече подадените заявления или да подават заявления с 1% санкции за всеки ден закъснение.

|  |  |
| --- | --- |
| ***ОСП 2023-2027 г.*** |  |

**2. Еко схемата за екстензивно поддържане на постоянно затревените площи надгражда в качествен аспект състоянието на постоянно затревените площи и въвежда екстензивен режим на управление на пасищната екосистема.** Целта е интервенцията да подобри състоянието на защитени видове, включително птици, като повиши качеството на местообитанията, включително средата за размножаване и хранителната им база, по-специално да предотврати намаляването на популациите на птици в земеделските земи и да има принос към опазването на опрашителите. Не на последно място, еко схемата ще предотврати загубата на пасищната екосистема, чрез намаляване на процесите на утъпкване и ерозия, рудерализация и развитие на нетипични видове, което значително подобрява способността на пасищните системи да поглъщат въглерод и да смекчават климатичните промени. Екологичните практики в интервенцията са следните: 1. Екстензивна паша за поддържане и подобряване на състоянието на постоянно затревените площи с пасищни животни. 2. Площта на постоянно затревените площи трябва да отговаря на изискванията за допустимост за директни плащания. 3. Постоянно затревената площ се поддържа посредством екстензивно пашуване от 0.3 до 1 ЖЕ/ха. 4. На постоянно затревените площи се осъществява пашуване на животни от минимум 60 дни през съответната година. Еко схемата е приложима за постоянно затревени площи. Индикативната годишна ставка за всяка от годините в периода 2023-2027 г. е 64.23 евро/ха. Планира се бюджетът по интервенцията да бъде 17 622 720,87 евро годишно, което осигурява общо финансиране от 88 113 604,35 евро за периода 2023-2027 г. Еко схемата за екстензивно поддържане на постоянно затревените площи е създадена в отговор на 2 потребности в рамките на Стратегическия план на България: потребност за увеличаване на органичния въглерод в почвата и потребност за поддържане на подходящ баланс на земеделските площи според вида на земеползване. Интервенцията ще има принос към индикатор R.14PR Съхранение на въглероден диоксид в почвата и в биомаса: дял на използваната земеделска площ (ИЗП), обхваната от подпомагани задължения за намаляване на емисиите или за запазване или засилване на съхранението на въглероден диоксид (постоянно затревени площи, трайни насаждения с трайна зелена покривка, земеделска земя във влажни зони и торфища).

**3. Държавите членки трябва да направят повече за устойчивостта на климата и околната среда в своите стратегически планове по ОСП, каза Волфганг Бурчер, Генерален директор на Генерална дирекция „Земеделие и развитие на селските райони“ пред Комисията по земеделие в Европейския парламент, на 10 май.** Те са успели да постигнат напредък относно по-справедливото разпределение на подкрепата, но същевременно трябва да подобрят допълнително разпоредбите, свързани с равенството между половете. Волфганг Бурчеробясни, че за всички получени най-късно до 1 януари 2022 г. стратегически планове вече са изпратени писма за наблюдение. Такива писма предстои да бъдат изпратени до Словакия, Румъния, България и Германиядо края на май, докато писмата, адресирани до двата региона на Белгия (Фландрия и Валония) се очаква да бъдат изпратени преди 15 юни. Националните столици „много ясно заявиха, че очакват бързо одобрение на националните стратегически планове“, каза той на членовете на комисията, като също така подчерта необходимостта от сигурност за фермерите, особено предвидвойната в Украйна. „В Съобщението относно продоволствената сигурност от 23 март и в писмата за наблюдение, ние призовахме държавите членки да… вземат предвид този нов контекст и подчертахме необходимостта стратегическите планове по ОСП да играят ключова роля за укрепване на устойчивостта на сектора и насърчаване на адаптирането му към новия геополитически контекст“. Волфганг Бурчерказа на евродепутатите, че „по-справедливото разпределение на подпомагането на доходите е в основата на политическата дискусия.. и доброто послание е, че повечето планове носят подобрение в тази посока“. Той обясни, че е необходимо доста държави- членки да дадат ясни факти и цифри, за да се разбере по-добре преразпределението към малките и средните ферми... (в) особено в онези страни, които твърдят, че не е необходимо да прилагат 10% преразпределително плащане, тъй като в тяхната страна разпределението вече е справедливо." Комисията също така приветства „доста значителните усилия на много държави-членки“ да насърчат производството на протеинови култури. По отношение на устойчивостта на околната среда и климата, Волфганг Бурчер каза, че „е необходима още работа”, тъй като в много случаи не е имало достатъчно информация, за да се оцени небходимата амбиция и приноса към целите на ОСП за околна среда и климат. „Някои стратегически планове показват относително добър потенциал, но повечето изискват адаптация, за да се осигури пълно съответствие със законовите изисквания“, добави той. „Базовите изисквания не винаги отговарят на очакваното ниво, което също представлява проблем за дизайна на еко-схемите, защото ако ДЗЕС (стандартите за добро земеделско и екологично състояние) не са достатъчно амбициозни и не отговарят на очакваната рамка, еко-схемите също няма да отговорят на изискванията.” „Може би най-големият проблем, който възниква в контекста на стандартите за ДЗЕС е сеитбообращението“, добави той. Редица държави-членки поискаха да бъдат изцяло освободени от това изискване. „Дерогацията от сеитбообращението трябва да бъде много добре обоснована, като по-специално се вземат предвид климатичните условия“, настоя Бурчер. Общо държавите членки са предложили почти 184 еко-схеми и повече от 250 агроекологични и климатични схеми, като „почти всички напълно се съобразиха с исканията“, каза Волфганг Бурчер. Като цяло те са амбициозни по отношение на развитието на биологичното земеделие. „При оценка на съответните интервенции, Комисията взема предвид различните отправни точки“, увери Волфганг Бурчер. Има „добри новини“ и относно механизма за социалната условност, като някои, макар и малко държави-членки са решили да прилагат този механизъм още от 2023, а някои- от 2024 г. Волфганг Бурчер отбеляза, че само няколко държави-членки са предложили мерки в подкрепа на жените в селските райони и Комисията ще настоява това да се подобри.

**4. Германският федерален министър на земеделието Джем Йоздемир поиска въвеждането на новото изискване за сеитбооборота, планирано за 2023 г. като част от реформираната ОСП да се отложи, за да се увеличи производството на пшеница, като противодействие на недостига, причинен от войната в Украйна.** „Всички сме загрижени за руската атака срещу Украйна и нейното въздействие върху глобалната продоволствена сигурност“, се казва в изявление на Йоздемир, публикувано от министерството на земеделието на 11 май. „Приоритетът е да се сложи край войната и в същото време да се подобрят доставките на храна, без да се предизвикват други кризи." Необходими са „прагматични” решения и ще се работи с Брюксел за забавяне на прилагането на правилата за сеитбооборота, за да се даде възможност на фермерите да засяват повече пшеница. В противен случай не би било позволено да се засява пшеница след пшеница следващата есен. „Отлагането ще постигне две цели- да допринесе за глобалните доставки и да защити някои площи, посветени на биоразнообразието, от което някои хора биха искали да се откажат.” „Голямата задача на нашето време е осигуряването на доставките, опазването на климата и запазването на биоразнообразието“, се казва в изявлението. Министерството на земеделието се е свързало с Комисията с молба да се поясни, че изискването за сеитбооборота ще бъде въведено от 2024 г., вместо от 2023 г., нещо, което според министерството може да бъде направено без сериозно въздействие върху климата или биоразнообразието. Очаква се решението на Комисията.

**5.** **Членовете на ЕП настояват за подготовка на стратегическите планове навреме.** Те призовават Европейската комисия да се увери, че стратегическите планове ще влязат в сила навреме. Италианският евродепутат от ЕНП Херберт Дорфман призова за по-голяма правна сигурност. „В някои държави- членки като моята се носят слухове, че цялата реформа ще бъде отложена с още шест месеца“, каза той. "Трябва да опровергаем подобни слухове възможно най-рано". Изказа също така подозрение**,** че конфликтът в Украйна „се използва... в опит да се отложат или намалят реформите, които предприехме." Клара Агилера (социалисти и демократи) също подчерта малкото оставащо време, за да бъдат готови стратегическите планове за прилагане от 1 януари 2023 г. Испанският евродепутат настоя, че трябва да бъде дадена гъвкавост на националните столици и поиска да узнае какво ще се случи, ако плановете не бъдат одобрени навреме. Германският евродепутат Улрике Мюлер от групата Renew Europe се оплака от липсата на информация и подчерта, че евродепутатите биха искали да видят прилагането на гъвкавост в плановете. Тя поиска да разбере с колко време разполагат държавите членки, за да адаптират стратегическите си планове и отбеляза, че войната в Украйна е започнала след като държавите членки са представили своите проекти на стратегически планове. За зелените, Мартин Хойслинг изрази загриженост за „твърде неясните“ формулировки, предупреждавайки, че еко-схемите могат да сепровалят, защото фермерите предпочитат да се възползват от високите цени на зърното. Имаше „толкова много въпросителни” относно прилагането на реформата, каза той. Чешкият евродепутат от ECR Вероника Вречионова отбеляза, че „с две години се изостава от графика." „Всяка промяна в стратегическите планове е въпрос на несигурност за фермерите, особено предвид войната в Украйна“, продължи тя. „Носят се слухове, че ще има допълнително забавяне, така че наистина искам да попитам Комисията дали гарантира, че работата ще напредне бързо“, заключи тя.

|  |  |
| --- | --- |
| ***Още от ЕС и света*** |  |

**6.** **Съгласно проекта на Доклад на Европейската комисия за „огледалните клаузи“, който трябва да бъде приет през юни, има поле за прилагане на политика на реципрочност на екологичните и здравните стандарти на ЕС към вносните селскостопански продукти, в съответствие с правилата на Световната търговска организация (СТО).** Въпреки това Европейската комисия посочва, че преди да се обмислят подобни мерки, трябва да се положат усилия на многостранно ниво и да се договорят разпоредби в двустранните споразумения за свободна търговия. В допълнение към въпросите за съвместимост с правилата на СТО, службите на Европейската комисия също така посочват, че трябва да се вземе предвид техническата и икономическа осъществимост на механизмите за контрол в трети страни: „Тъй като методите на производство или преработка в третата страна са регулирани, осъществимостта и пропорционалността на адекватните средства за контрол и налагане на тяхното прилагане трябва да бъдат оценени спрямо разходите и ползите от това“. „Някои мерки, предприети от ЕС самостоятелно за регулиране на глобалните екологични или етични аспекти на вносните продукти, дори ако са напълно в съответствие с правилата на СТО, могат да бъдат оспорени в рамките на системата за уреждане на спорове“, казва Европейската комисия. В очакване на решение на СТО, ЕС може да се изправи пред риск от ответни мерки. ЕС ще продължи усилията си на многостранно ниво за изграждане на подкрепа и, в идеалния случай, за постигане на глобален консенсус относно необходимостта от действие и приемане на международно договорени стандарти. Целта е засилване и подобряване на координацията за повишаване на стандартите в здравеопазването, околната среда и други аспекти на устойчивото развитие. Другите възможности, които трябва да се използват, са търговските споразумения и двустранно сътрудничество с раздели за търговия и устойчиво развитие, разпоредби относно сътрудничеството в областта на хуманното отношение към животните и антимикробната резистентност и включването на глава за устойчиви хранителни системи във всяко бъдещо споразумение. ЕС вече е договорил такъв раздел с Чили, а дискусиите са в ход с Австралия, Нова Зеландия и Индонезия. Инициативите вече са в ход. Самостоятелни мерки, като огледални клаузи, могат да се разглеждат „където е необходимо за справяне с глобалните екологични проблеми или проблеми със здравеопазването на животните“, според проекта. Европейската комисия посочва, че в предложението за преразглеждане на законодателството за хуманно отношение към животните ще разгледа „въвеждането на правила, изискващи вносните продукти да са получени при условия, които са еквивалентни на правилата на ЕС за хуманно отношение към животните или някои от тях, и /или изискване за етикетиране”. Екологичните аспекти ще бъдат „взети предвид при оценката на заявленията за толеранси при внос на пестициди, които вече не са разрешени в ЕС, като се спазват стандартите и задълженията на СТО“, се посочва в проектодоклада. Предложеният рамков закон за устойчиви хранителни системи (края на 2023 г.) ще осигури общи дефиниции и принципи за устойчивост на храните, произведени или пуснати на пазара в ЕС (включително възможна схема за етикетиране за устойчивост). Френското председателство на Съвета на ЕС може да организира дебат по този важен въпрос за реципрочността по време на Съвета по земеделие на 13 юни в Люксембург.